ธอส.เปิดประมูลลดราคาNPAสูงสุด60%
ธอส.จัดงานประมูลขาย NPA วันเสาร์ที่ 17 ส.ค. 2562 คัดทรัพย์ NPA คุณภาพดี ทำเลเด่น เริ่มต้นต่ำสุดแค่ 25,000 บาท
15 ส.ค. 2562

ธอส.จัดงานประมูลขาย NPA วันเสาร์ที่ 17 ส.ค. 2562 คัดทรัพย์ NPA คุณภาพดี ทำเลเด่น เริ่มต้นต่ำสุดแค่ 25,000 บาท
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) กล่าวว่า เพื่อเป็นการเพิ่มทางเลือกให้กับประชาชนที่ต้องการมีที่อยู่อาศัยเป็นของตนเองในราคาที่คุ้มค่า ธอส. ในฐานะสถาบันการเงินเฉพาะกิจของรัฐที่มีพันธกิจ “ทำให้คนไทยมีบ้าน” จึงได้จัดงานประมูลขายทรัพย์สินธนาคาร ครั้งที่ 2/2562 วันเสาร์ที่ 17 ส.ค. 2562 โดยคัดทรัพย์ NPA คุณภาพดี ทำเลเด่น จำนวน 4,629 รายการ ทั้งประเภท บ้านเดี่ยว ทาวน์เฮ้าส์ บ้านแฝด อาคารพาณิชย์ ห้องชุด แฟลต และที่ดินเปล่า มาเปิดประมูลในราคาพิเศษ แบ่งเป็น ทรัพย์ในกรุงเทพฯ และปริมณฑล จำนวน 836 รายการ
การประมูลครั้งนี้ ให้ส่วนลดสูงสุด 50% จากราคาปกติ จำนวน 55 รายการ ราคาเริ่มต้นประมูลต่ำสุด 33,000 บาท ได้แก่ ห้องชุดเนื้อที่ 26.25 ตารางเมตร ในโครงการปลาทอง 33 อ.เมือง จ.ปทุมธานี รวมถึงยังมีทรัพย์ที่ตั้งอยู่ในพื้นที่ใกล้เคียงกับทางรถไฟฟ้าส่วนต่อขยายทั้งสายสีแดงอ่อน สายสีเขียว สายสีชมพู และทรัพย์ที่เป็นโครงการขนาดใหญ่ซึ่งสามารถนำไปพัฒนาต่อได้มาออกประมูลอีกด้วย
ส่วนทรัพย์ในภูมิภาค นำออกประมูลทั่วประเทศจำนวน 3,793 รายการ เป็นทรัพย์ที่ให้ส่วนลดราคาสูงสุดถึง 60% จากราคาปกติ ถึง 136 รายการ อาทิ ที่ดินเปล่าเนื้อที่ประมาณ 200 ตารางวา ในโครงการชงโคแลนด์ จ.กาญจนบุรี ราคาเริ่มต้นประมูล 60,000 บาท และที่ดินเปล่า เนื้อที่ประมาณ 150 ตารางวา ในโครงการหัวหินริมธาร จ.ประจวบคีรีขันธ์ ราคาเริ่มต้นประมูลที่ 60,000 บาท ส่วนทรัพย์ในภูมิภาคที่ราคาเริ่มต้นประมูลต่ำสุดอยู่ที่เพียง 25,000 บาทเท่านั้น!! โดยเป็นทรัพย์ประเภทที่ดินเปล่าเนื้อที่ 48 ตารางวา ตั้งอยู่บริเวณ ถ.เพชรเกษม ต.กุยบุรี อ.กุยบุรี จ.ประจวบคีรีขันธ์
สำหรับผู้ชนะการประมูลทรัพย์ NPA ธอส. สามารถเลือกใช้มาตรการพิเศษ แบ่งเป็น มาตรการผ่อนดาวน์ อาทิ ผ่อนเงินดาวน์ไม่ต่ำกว่า 50% ของราคาที่ประมูลซื้อได้ ไม่เสียดอกเบี้ยนานถึง 60 เดือน (เฉพาะทรัพย์ที่ประมูลซื้อได้ในราคาไม่เกิน 2 ล้านบาท และผู้ซื้อมีรายได้ไม่เกิน 25,000 บาทเท่านั้น) หรือ ผ่อนเงินดาวน์ไม่ต่ำกว่า 40% ของราคาที่ประมูลซื้อได้ ไม่เสียดอกเบี้ยนาน 48 เดือน และสามารถเข้าอยู่อาศัยในช่วงผ่อนดาวน์ได้ทันทีเพียงชำระเงินประกันไม่ต่ำกว่า 1.5% ของราคาประมูลซื้อ มาตรการสินเชื่อดอกเบี้ย 0% กรณีชำระเงินดาวน์ทันทีไม่ต่ำกว่า 10% ของราคาที่ประมูลซื้อได้ ธนาคารจะพิจารณาให้สินเชื่ออัตราดอกเบี้ยพิเศษ 0% นาน 1 ปีแรก หรือ กรณีชำระเงินดาวน์ทันทีไม่ต่ำกว่า 20% ของราคาที่ประมูลซื้อได้ ธนาคารจะพิจารณาให้สินเชื่ออัตราดอกเบี้ย 0% นาน 2 ปีแรก โดยไม่เสียค่าประเมินราคาทรัพย์สิน ผ่อนชำระได้นานสูงสุดถึง 40 ปี
ทั้งนี้ การประมูลขายทรัพย์ฯ ในเขตกรุงเทพฯ และปริมณฑล จัดประมูล ณ ห้องพิมานมาศ อาคารจอดรถ ชั้น 11 ธอส. สำนักงานใหญ่ พระราม 9 ส่วนทรัพย์ในภูมิภาคจัดประมูล ณ ที่ทำการสาขาของ ธอส. ทั่วประเทศ ติดต่อสอบถามรายละเอียดเพิ่มเติมได้ที่ ฝ่ายบริหาร NPA ชั้น 8 อาคาร 1 สำนักงานใหญ่ โทร .0-2202-1822, 0-2202-1582, 0-2202-1016 หรือที่ทุกสาขาทั่วประเทศ ศูนย์ลูกค้าสัมพันธ์ (Call Center) โทร 0-2645-9000 ส่วนช่องทางออนไลน์ที่ www.ghbank.co.th หรือ www.ghbhomecenter.com และ Facebook Fanpage ธนาคารอาคารสงเคราะห์